О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ДОНОШЕЊЕ ЗАКОНА - ПОТВРЂИВАЊЕ

Разлози за доношење овог закона садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20), према којој Народна скупштина, између осталог, одлучује о задуживању Републике Србије путем узимања дугорочних кредита и одредби члана 14. став 1. Закона о закључивању и извршавању међународних уговора („Службени гласник РС”, број 32/13) према којој Народна скупштина, између осталог, потврђује уговоре којима се стварају финансијске обавезе за Републику Србију.

Постојећа зграда Универзитетске дечје клинике Тиршова је објекат од пре Другог светског рата за услуге педијатријске неге, који је реновиран 1960-тих и 1990-тих година. Један од основних проблема за функционисање садашње болнице је недостатак просторних капацитета, застарели и неефикасни системи за грејање, вентилацију и климатизацију, слаба заштита од пожара, застарело и неефикасно грејање, превише болесника и породица у неодговарајућим ходницима и премалим собама. Недостатак простора и одсуство посебних болничких електромеханичких система захтевају изградњу нове зграде и отклањање ових недостатака.

Имајући у виду да постојећа зграда Универзитетске дечје клинике, својим просторним капацитетом и организационом структуром не може да задовољи захтеве за повећањем броја болесничких постеља уз истовремено организовање савременијег лечења, Република Србија је упутила захтев Банци за одобрење кредитног финансирања изградње нове зграде дечје клинике у Тиршовој до износа од 54.000.000 евра, који је Административни савет Банке одобрио 5. јула 2019. године. На основу наведеног, у Београду 18. новембра 2019. године и у Паризу 20. новембра 2019. године потписан је Oквирни споразум о зајму LD 2009 (2019) између Банке за развој Савета Европе и Републике Србије за пројектни зајам за изградњу нове Универзитетске дечје клинике, Тиршова 2 у Београду („Службени гласник РС - Међународни уговори”, број 2/20).

Од почетног одобрења кредита, укупни трошкови изградње нове Универзитетске дечје клинике Тиршова 2 у Београду (у даљем тексту: Пројекат) су значајно порасли, а временски оквир за његову имплементацију је, сходно томе, прилагођен. Банка је потврдила да су ревидиране процене трошкова и распоред оправдани, те је, да би обезбедила потребна средства, Република Србија поднела нови захтев за додатни кредит као допуну ажурираном плану финансирања који је Административни савет Банке одобрио 1. октобра 2025. године.

Законом о буџету Републике Србије за 2025. годину („Службени гласник РСˮ, број 94/24) у члану 3. одобрено је задуживање код Банке за развој Савета Европе за Пројекат изградње Универзитетске дечје клинике Тиршова 2, у износу до 50.000.000 евра.

Закључком Владе 05 број: 48-11513/2025-2 од 24. октобра 2025. године, утврђена је Oснова за вођење преговора са Банком у вези са одобравањем зајма за Пројекат и усвојен Нацрт оквирног споразума о зајму између Банке за развој Савета Европе и Републике Србије LD 2009 ADD 1 (2025) за пројектни зајам - Универзитетскa дечјa клиникa, Тиршова 2. Наведени оквирни споразум о зајму потписан је у Паризу 24. октобра 2025. године и у Београду 29. октобра 2025. године.

Досадашњи концепт је подразумевао прилагођавање медицинских процеса расположивом простору и опреми, док се новим концептом обезбеђује да се медицинска технологија и функционални програм постављају као основ за пројектовање и изградњу будућег новог комплекса.

Општа карактеристика болнице је мултифункционалност и флексибилност, што обезбеђује да се реорганизацијом особља, опреме и других ресурса одговори на евентуалне промене у профилу болесника и њихово прилагођавање тренутним потребама.

Нова клиника ће омогућити да се интегришу најновија достигнућа медицинске науке и праксе - софистицираније дијагностичко снимање, минимално инвазивна дијагностика и технологија лечења, сигурнија и прецизнија хируршка технологија, роботска хирургија, усавршено праћење пацијената, нове области терапијске дијагностике и лечења као што је генетика.

Посебно ће се водити рачуна о формирању и организацији дневних болница и дневних интервентних процедура, како би се смањио број болничких дана и оптимизовали трошкови лечења.

Акценат функционисања болнице ће бити на пацијенту и индивидуалном приступу, водећи рачуна о осетљивости популације која је у делокругу рада ове здравствене установе и хуманијим условима за боравак деце и родитеља, а све у циљу бржег опоравка.

Процењена вредност инвестиције је 190 милиона евра, укључујући процењену вредност земљишта додељеног за нови објекат. Допринос Банке у финансирању износиће 104.000.000 евра, односно до 55% од укупних трошкова Пројекта, док ће се разлика до пуне вредости Пројекта обезбедити из других расположивих извора – буџетских, кредитних или донаторских средстава.

За спровођење Пројекта задужено је Министарство за јавна улагања као Тело за спровођење пројекта у оквиру којег ће бити формирана Јединица за спровођење пројекта, као тело одговорно за свакодневно управљање Пројектом.

Наведеним оквирним споразумом о зајму Банка je ставила на располагање Републици Србији кредитна средства под следећим условима:

- зајмопримац: Република Србија;

- тело за спровођење пројекта: Министарство за јавна улагања;

- износ задужења: 50.000.000 евра;

- предвиђена је могућност Зајмопримца да изабере фиксну или варијабилну каматну стопу приликом повлачења транше, која ће се примењивати током читавог периода њене отплате;

- приликом повлачења транше, Зајмопримац има могућност избора између полугодишње и тромесечне отплате камате;

- приступна накнада и накнада на неповучена средства зајма се не плаћају;

- за сваку појединачну повучену траншу, зајмопримац има могућност избора периода отплате до 20 година са укљученим периодом почека до пет година;

- период алокације кредитних средстава сваке транше је 12 месеци од датума исплате транше;

- крајњи датум расположивости кредитних средстава је 31. децембар 2028. године, у складу са роком за завршетак Пројекта;

- зајам се реализује у најмање две транше.

Директни корисници Пројекта биће медицинско особље и бројни пацијенти из Србије и региона који сваке године посећују болницу ради дијагностичких процедура и лечења. Између 2022. и 2024. године, постојећа дечја клиника у Тиршовој забележила је преко 200.000 амбулантних консултација и приближно 45.000 дана боравка у болници годишње, што истиче њену високу искоришћеност и кључну улогу у систему здравствене заштите у Србији и ширем региону.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се потврђивање Oквирног споразума о зајму LD 2009 АDD 1 (2025) између Банке за развој Савета Европе и Републике Србије за пројектни зајам - Универзитетскa дечјa клиникa, Тиршова 2, потписаног у Паризу 24. октобра 2025. године и у Београду 29. октобра 2025. године, у оригиналу на енглеском језику.

Одредба члана 2. овог закона садржи текст Oквирног споразума о зајму LD 2009 АDD 1 (2025) између Банке за развој Савета Европе и Републике Србије за пројектни зајам - Универзитетскa дечјa клиникa, Тиршова 2, у оригиналу на енглеском језику и у преводу на српски језик.

У одредби члана 3. уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.